Kadospundi manawi lajêng pikantuk arak, punika lajêng katingal bêgèr. Sawêg ngombe sagêlas kemawon badan sampun karaos sêgêr, otot katingal pating prangkênêng sarta cahyanipun abrit anêmbagi, pangraosipun kados sagêd-sagêda ambêdhol rêdi. Botên dangu karaos luwe lajêng dipun ladosi nêdha dening semahipun. Panêdhanipun sêngkud mamenginakên, sanajan lawuhipun namung jangan sambêl thok. Kosokwangsulipun, sanajan ladosanipun ingkang èstri sae kados punapa, manawi sêpên arak, inggih muring-muring. Tiyang ingkang makatên punika nama nadhah arak.